
A dolgozat első sorban az Excel lehetőségeit mutatja be. Legfontosabb szempont, hogy a geodéziában előforduló egyszerű, vagy összetett számítási feladatokat, milyen funkciók segítségével tudjuk megoldani. Ebbe beletartozik az ábrázolás kérdésköre is, mind a 2-3 dimenziós koordináták, mind a raszter szerű adatok terén.
A konkrét matematikai geodéziai feladatokat a Vetülettan, Kiegyenlítő számítások, valamint a Felsőgeodézia tantárgy kiadott példáiból válogattam össze. Minden tárgyból 1 feladat megoldását vállaltam, mert úgy gondolom, hogy a 3 példán keresztül be tudom mutatni az alapvető problémákat, és ezeknek megoldását.
Minden más esetben saját egyszerű, könnyen előállítható példákat készítettem, annak érdekében, hogy mindenki számára érthetőek legyenek a magyarázatok. Néhány melléklet segítségével oldottam meg, hogy a felhasznált, hivatkozásokban gazdag függvények is követhetőek legyenek.
Bemutattam azokat a nehézségeket és ezeknek megoldását, melyek megnehezítik bizonyos számítások elvégzését. Kitértem a geodéziai számításokban gyakran használt mátrixműveletekre, hibakeresés beépített támogatására, alapadatok létrehozására.
Az általam a feladatok során gyakran alkalmazott függvényeket táblázatos formában közöltem. A példafeladatokat megoldottam, a kiírástól eltérő eredményeket, adatokat összehasonlítottam. Ahol kellett ott diagramok segítségével ábrázoltam is.
A dolgozat elkészítése során rengeteg új tapasztalatot szereztem. Megismerkedtem új függvényekkel, lehetőségekkel, és reményeim szerint a feladatmegoldás során bővülő ismereteimet kamatoztathatom a szakdolgozatomban is.



